《久不看镜须之白者众矣得数语寄成父兼示儿侄》
宋代·赵蕃

始白才二三，今白乃四五。
萧萧十数茎，底用更缕数。
年来悼亡悲，老至作诗苦。
外形虽由中，不应遽如许。
叹息计此身，几何不埋土。
而此尚低回，悄悄受群侮。
弟能教儿书，儿足事吾圃。
吾岂不可归，兹为寄门户。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。